**Životopis Željko Krnčević**

Rođen ne baš tako daleke 1959., prve fotografske korake napravio u ranom djetinjstvu zahvaljujući ocu Vinku, strastvenom filmofilu i djedu Josipu Bakotiću Bepu uz staru, dobru Smenu 8. Nakon toga, u 5. razredu I. osnovne škole ulazi u školsku foto sekciju, a 1973. se učlanuje u tadašnji Foto kino klub Šibenik pri Narodnoj tehnici gdje savladava osnove umjetničke fotografije. Zahvaljujući spletu okolnosti, više se posvećuje snimanju kratkih filmova kao suradnik Šimi Strikomanu osvaja i nekoliko nagrada na filmskim festivalima diljem tadašnje države. Prije odlaska na studij arheologije u Zagreb, intezivno se bavi ronjenjem i podmorskom fotografijom. Na studiju, a i kasnije, kao arheolog u Muzeju grada Šibenika, nastavlja se baviti fotografijom, ali, više dokumentarnom, za potrebe struke. Od prije nekoliko godina opet se vraća umjetničkoj fotografiji, no ovaj put u digitalnoj tehnici. Nastoji dobiti fotografiju „iz prve“, bez previše obrađivanja u računalnim programima. Radovi su mu prihvaćeni na više od 35 međunarodnih izložbi kako u zemlji, tako i u inozemstvu, a dobio je i nekoliko nagrada i pohvala kako na međunarodnim, tako i na izložbama u Hrvatskoj. Sudjelovao je tridesetak skupnih izložbi, imao je samostalnu „Teke Šibenika“ u Klubu Šibenčana u Zagrebu. U caffeu Domald u Šibeniku i u Klubu Šibenčana u Zagrebu postavlja samostalne izložbe „U šibenskom kanalu“ i „Tražeći eremitski kod“, koje su ujedno bile i aukcijske za uređenje crkvice sv. Ante u šibenskom Kanalu. Zajedno sa Sinišom Štrkaljom u Gradskoj knjižnici ima izložbu "Sjećanje na kulturocid", povodom 15. obljetnice akcije Oluja. Godine 2011. u Gradskoj knjižnici mu je samostalna prodajna izložba „Mara, Kata i dikoji gost“, koja je bila posvećena prerano preminulom mladom prijatelju Matiji Skoriću, s koje je sav prihod išao u Zakladu Ana Rukavina. Godine 2012. zajedno s kolegom Matkom Jakelićem ima izložbu "Photographia theatralia" povodom Noći kazališta. Iste godine postavlja izložbu „Kalama, skalama i butama“ povodom obljetnice smrti prijatelja mu i suradnika Milivoja Zenića, a koja postaje tradicionalna. S kolegom Ivom Kronjom 2014. postavlja izložbu sakralne tematike "Tebe Boga hvalimo" i samostalnu "Boje Šibenika" u Galeriji Državnog arhiva u Rijeci, Godine 2015. s Ivom Kronjom ima izložbu "Samostan sv. Frane", te u Kninskom muzeju "Pogled na zavičaj". Iste godine mu je organizirana izložba " I colori de Sebenico" u okviru bijenala Bassano Fotografia 15" u Bassano del Grappa u Italiji, te postavlja izložbu "Talijine tajne" u šibenskom Kazalištu zajedno s Matkom Jakelićem. 2016. u Kulturnom centru u Dubravi u Zagrebu postavlja izložbu "Boje Šibenika" (izmjenjenu), a na tvrđavi sv. Mihovila u Šibeniku s kolegom Jakelićem izložbu Fototera (Svjetlolov), a 2017. u Galeriji CEKAO u Zagrebu izložbu Fototera 2. Godine 2016. dobiva srebrnu plaketu na međunarodnoj izložbi u Rijeci. Organizira i okupljanje fotografa iz cijele Hrvatske naziva "Šibenik u kadru", koje se održalo pet puta. Fotografije su mu objavljivane u časopisima More, Maslina, Maslinar, Euro City, Šibenik IN, u dnevnim i tjednim tiskovinama, u muzejskim katalozima, te na omotima CD-a Nina Nimca i Pere Kozomare. Potvrdom Skupštine Hrvatskog fotosaveza, 23. travnja 2016. godine postao je Majstor fotografije Hrvatskog fotosaveza trećega reda.

Autor je diplomirani arheolog, magistar povijesnih znanosti, Zmaj Bribirski II, otac četvero djece i djed dvije unuke.

zkrncevic@gmail.com

091 568 21 22

095 5606 355